SPOROČILO KOMISIJE SPOROČILO KOMISIJE EVROPSKEMU PARLAMENTU, EVROPSKEMU SVETU, SVETU, EVROPSKI CENTRALNI BANKI, EVROPSKEMU EKONOMSKO-SOCIALNEMU ODBORU, ODBORU REGIJ IN EVROPSKI INVESTICIJSKI BANKI

Obravnava posledic izstopa Združenega kraljestva iz Unije brez sporazuma: usklajen pristop Unije

1.Uvod

Združeno kraljestvo je 29. marca 2017 podalo uradno obvestilo, da namerava izstopiti iz Unije. Komisija še vedno meni, da je najprimernejša rešitev urejen izstop Združenega kraljestva iz Unije na podlagi sporazuma o izstopu, o katerem je bil dosežen dogovor z vlado Združenega kraljestva in ki ga je Evropski svet (člen 50) potrdil 25. novembra 2018. Komisija svoja prizadevanja še naprej usmerja v ta cilj. Vendar pa se je dva dneva pred 12. aprilom 2019, ko se izteče rok, kot ga je podaljšal Evropski svet , verjetnost neurejenega izstopa bistveno povečala. Namen tega sporočila je oceniti stanje intenzivnih priprav na ta scenarij, ki potekajo od leta 2017.

Komisija je vse deležnike večkrat opozorila, tudi v treh sporočilih o pripravljenosti na izstop Združenega kraljestva iz EU z dne 19. julija 2018 , 13. novembra 2018 in 19. decembra 2018 , da bi scenarij brez dogovora povzročil znatne motnje. Ta ocena se ni spremenila. V okviru scenarija brez dogovora ne bo mogoče zagotoviti urejenega prehoda, enakega tistemu, ki je predviden v sporazumu o izstopu.

Zato so si institucije EU, uprave držav članic na vseh ravneh in vsi deležniki skupaj prizadevali za ublažitev posledic scenarija brez dogovora. Danes je EU zaradi teh skupnih prizadevanj pripravljena na neurejen izstop.

Ukrepi za nepredvidljive razmere, ki so bili sprejeti na evropski in nacionalni ravni, temeljijo na splošnih načelih iz sporočila z dne 13. novembra 2018. Ukrepi za nepredvidljive razmere ne zagotavljajo koristi članstva v Uniji ali pogojev prehodnega obdobja, ki bi bili enaki tistim, določenim v Sporazumu o izstopu. So začasne narave in jih je Evropska unija sprejela enostransko v skladu s svojimi interesi. Pri tem v celoti upoštevajo delitev pristojnosti, določeno v Pogodbah, ter načelo subsidiarnosti.

V scenariju brez dogovora ti začasni ukrepi za nepredvidljive razmere Združenemu kraljestvu zagotavljajo možnosti za ureditev treh glavnih točk ločitve, ki so predpogoj za razprave o prihodnjih odnosih z Združenim kraljestvom. Kot je 3. aprila 2019 izjavil predsednik Juncker v Evropskem parlamentu, so te točke: (i) da bo še vedno treba spoštovati in varovati pravice državljanov držav članic EU-27 in Združenega kraljestva, ki so uveljavili svojo pravico do prostega gibanja pred izstopom, (ii) da bo Združeno kraljestvo še vedno moralo poravnati svoje finančne obveznosti, ki jih je prevzelo kot država članica, in (iii) da je še vedno treba najti rešitev za ohranitev miru na irskem otoku in celovitosti notranjega trga. Združeno kraljestvo mora v celoti spoštovati besedilo in duh Velikonočnega sporazuma.

2.Priprave za ukrepanje v nepredvidljivih razmerah so zaključene

Priprave na izstop Združenega kraljestva so potekale ob skupnem prizadevanju institucij in organov EU, nacionalnih, regionalnih in lokalnih organov ter gospodarskih subjektov. Vsi ti akterji so bili pozvani, naj prevzamejo odgovornost za pripravo na izstop brez dogovora in ublažitev njegovih najhujših posledic.

Institucije in organi EU ter države članice EU-27 so se od decembra 2017 aktivno pripravljali na scenarij brez dogovora. Komisija je poleg treh sporočil, v katerih je podala politične usmeritve o ustreznem pristopu, objavila tudi 92 obvestil , da bi deležnikom in organom pomagala pri pripravah. Prav tako je predložila 19 zakonodajnih predlogov, od katerih jih je bilo 18 sprejetih in se bodo uporabljali od datuma izstopa, ter enega o proračunu EU za leto 2019, ki se bo, ko bo dokončno sprejet, uporabljal retroaktivno od datuma izstopa. Komisija je sprejela tudi 45 nezakonodajnih aktov na številnih področjih politike.

Komisija je organizirala obsežne tehnične razprave z državami članicami EU-27 o splošnih vprašanjih dela v zvezi s pripravljenostjo in nepredvidljivimi razmerami ter o posebnih sektorskih, pravnih in upravnih vprašanjih. Predstavniki Komisije so obiskali glavna mesta vseh držav članic EU-27, da bi zagotovili jasnost glede ukrepov Komisije v zvezi s pripravljenostjo in nepredvidljivimi razmerami ter razpravljali o nacionalnih načrtih za pripravo in ukrepanje v nepredvidljivih razmerah. Med obiski je bila ugotovljena visoka stopnja pripravljenosti držav članic na vse scenarije.

Ključna področja, na katerih so bila potrebna prizadevanja za nepredvidljive razmere, vključujejo pravice državljanov (socialna varnost, pravica do prebivanja in potovanja), promet (osnovna povezljivost in varnost), policijsko in pravosodno sodelovanje, upravljanje novih zunanjih meja Unije z Združenim kraljestvom, ribištvo in proračun Unije. Unija in države članice so sprejele tudi ukrepe na drugih izbranih področjih.

Kar zadeva državljane, države članice po navdihu velikodušnega pristopa, ki ga je priporočila Komisija , državljanom Združenega kraljestva, ki bodo ob izstopu prebivali v EU, še naprej zagotavljajo pravice do (začasnega ali stalnega) prebivanja.

Zaščitene so pravice socialne varnosti državljanov v zvezi z Združenim kraljestvom, ki so jih imeli pred izstopom. Uredba za nepredvidljive razmere bo osebam, na katere se bo nanašala, ne glede na njihovo državljanstvo, zagotovila načela enakega obravnavanja, izenačevanja in seštevanja dejstev ali dogodkov, ki so se zgodili, ter obdobij prebivanja, zavarovanja ali dela, ki so bila zaključena pred izstopom . Države članice prav tako izvajajo ukrepe na nacionalni ravni, da bi zagotovile zaščito pravic socialne varnosti teh državljanov po izstopu.

Unija se je tudi strinjala, da državljani Združenega kraljestva pri potovanju v EU ne bodo potrebovali vizuma za kratkoročno bivanje, ki ne presega 90 dni v katerem koli 180-dnevnem obdobju, za poslovne namene in turizem, če bo Združeno kraljestvo zagotovilo enako obravnavo za vse državljane držav članic EU-27 .

Sprejete so tudi uredbe za nepredvidljive razmere za ohranitev bistvenih prometnih povezav za ključne načine prevoza: letalski , železniški in cestni prevoz potnikov in tovora .

Po izstopu Združenega kraljestva iz Unije policijsko in pravosodno sodelovanje ne bo več potekalo na podlagi zakonodaje EU, temveč na podlagi večstranskih mednarodnih konvencij. Institucije EU in države članice so skupaj opredelile ustrezne instrumente, ki se bodo lahko uporabili v tem okviru. Države članice so vložile veliko truda v zagotovitev, da bodo ti instrumenti delovali ob datumu izstopa.

Države članice so tesno sodelovale z institucijami EU za zagotovitev ohranitve celovitosti notranjega trga z vzpostavitvijo ustrezne infrastrukture in virov za izvajanje carinskih formalnosti in kontrol ter sanitarnih in fitosanitarnih pregledov blaga na meji.